কিন্তু কাকে আত্মীয় বলবে না তুমি? যে মৃত ভাইয়ের পারলৌকিক কাজে ছুটে গেলাম এই সেদিন, তাকে এক যুগের বেশি অতীতে মরণাপন্ন দেখে ক’ভাই সঙ্গে নিয়ে উড়ে গিয়েছিলাম ব্যাঙ্গালোর, ডঃ দেবী শেঠির কাছে। রোগি-পরীক্ষা শেষ হলে আমাদের ডাকলেন তিনিঃ এক্ষুনি বাইপাস করা ছাড়া পেশেন্টকে বাঁচানোর উপায় নেই, আবার এই অবস্থায় সার্জারিতে জীবনের ঝুঁকিও থেকে যাচ্ছে অন্তত পঁচিশ শতাংশ। কাজেই, আত্মীয়স্বজনের সঙ্গে পরামর্শ করে কাল সকালের মধ্যে আপনাদের সিদ্ধান্ত জানাবেন আমাকে।জবাব দিয়েছিলামঃ আমাদের আত্মীয়, বন্ধু, সখা, সহোদর…সব আপনি। আজ আপনার চেয়ে কাছের মানুষ আর কে হতে পারে!